L'any 2008 es va aprovar, mitjançant l'Ordre ECF/193/2008, de 29 d'abril de 2008, l'aplicació del Gestor electrònic d'expedients de contractació (GEEC), en un context d'impuls a la modernització del sector públic a través de la incorporació dels mitjans electrònics, així com de transformació dels sistemes d'informació en l'Administració de la Generalitat de Catalunya orientant-los cap a la tramitació electrònica, i amb l'avanç decidit en l'ús dels mitjans electrònics en l'àmbit de la contractació pública que van significar les directives comunitàries 2004/18/CE i 2004/17/CE, com també l'aprovació de la Llei 30/2007, de 30 d'octubre, de contractes del sector públic.
Aquella aplicació va néixer, en el marc de dita normativa, amb l'objectiu d'esdevenir l'eina de gestió interna de la contractació pública de la Generalitat de Catalunya i de permetre la tramitació electrònica dels expedients de contractació de l'Administració de la Generalitat i dels ens del sector públic, de tota la tipologia de contractes prevista per la legislació de contractació publica aleshores vigent, d'acord amb l'encàrrec recollit a l'Acord de Govern de 5 de setembre de 2006.
Posteriorment, les directives comunitàries en matèria de contractació pública de 2014, transposades a la normativa estatal per la vigent Llei 9/2017, de 8 de novembre, de contractes del sector públic, han suposat l'impuls definitiu a la contractació electrònica establint l'obligatorietat de la utilització de mitjans electrònics en els procediments de contractació dels estats membres de la Unió Europea.
A Catalunya s'impulsa, des de fa anys, una estratègia d'innovació en els processos i tecnològica de gran abast, en la qual es continua avançant per tal d'assolir un model de contractació pública electrònica integral per al conjunt de les administracions públiques catalanes.
Així, en la línia d'evolució i millora contínua de l'estratègia corporativa de contractació pública electrònica, en la qual s'integra l'eina de gestió dels expedients, s'aborda la transformació tecnològica del GEEC, que comporta un canvi de tecnologia de l'entorn SAP a una solució web, amb un disseny més usable i intuïtiu per facilitar i millorar la gestió, el seguiment i la informació de la contractació pública de la Generalitat.
Aquesta nova versió de l'aplicació del GEEC s'incardina en el model català d'administració electrònica, d'acord amb l'estratègia i les polítiques d'administració digital de l'Administració de la Generalitat i les seves funcionalitats s'adeqüen, com no pot ser altrament, als criteris i les instruccions dels òrgans competents en matèria d'administració digital.
A més, l'evolució del GEEC coincideix amb l'adaptació de l'eina a les novetats derivades de l'entrada en vigor de la Llei 9/2017, de 8 de novembre, esmentada.
Aquesta evolució de l'eina es fonamenta en una solució modular basada en microserveis que permet substituir peces de forma independent en cas de necessitat, facilitant l'evolució tecnològica progressiva del sistema i permetent el reaprofitament de serveis per part d'altres sistemes.
A més, comporta un nou model d'integració amb el Sistema econòmic financer corporatiu de la Generalitat de Catalunya (GECAT) i que la tramitació de la contractació es faci a través del GEEC i la de gestió comptable amb el GECAT, de manera que cada sistema s'especialitza en la funció que li és pròpia, garantint la sincronització i la integritat de la informació.
Així mateix, s'aprofiten les eines corporatives d'Administració electrònica de la Generalitat de Catalunya, amb la integració del GEEC amb les aplicacions del porta-signatures corporatiu i del mòdul corporatiu de digitalització i còpia autèntica (eCòpia), així com amb la integració amb altres dels sistemes corporatius d'e-contractació que conformen l'estratègia corporativa de contractació pública electrònica de la Generalitat de Catalunya, el Registre públic de contractes, la Plataforma de serveis de contractació pública i els serveis de licitació electrònica associats a aquesta.
D'altra banda, pel que fa al tractament de les dades de caràcter personal amb ocasió de la tramitació dels expedients de contractació a través del GEEC, aquest s'efectua de conformitat amb la normativa de protecció de dades i, específicament, el Reglament (UE) 2016/679, del Parlament i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades, havent-se de prendre les mesures i els acords corresponents a aquest efecte.
Atesa la competència exclusiva de la Generalitat de Catalunya sobre organització i competències en matèria de contractació dels òrgans de les administracions públiques en relació amb els contractes de les administracions públiques de Catalunya, d'acord amb l'article 159.3.c) de l'Estatut d'Autonomia de Catalunya, i de conformitat amb l'article 12.1 del Decret 96/2004, de 20 de gener, pel qual es regula la utilització dels mitjans electrònics, informàtics i telemàtics en la contractació de l'Administració de la Generalitat; d'acord amb els informes emesos pel Ple de la Junta Consultiva de Contractació Administrativa i pel Consorci Administració Oberta de Catalunya i en ús de les atribucions que m'han estat conferides pel Decret 96/2004 esmentat, pel Decret 1/2018, de 19 de maig, de creació, denominació i determinació de l'àmbit de competència dels departaments de l'Administració de la Generalitat de Catalunya, i pel Decret 43/2019, de 25 de febrer, de reestructuració del Departament de la Vicepresidència i d'Economia i Hisenda;
D'acord amb el que disposa l'article 61 de la Llei 26/2010, del 3 d'agost, de règim jurídic i de procediment de les administracions públiques de Catalunya,
1.1 S'aprova l'aplicació del Gestor electrònic d'expedients de contractació (GEEC) per a la tramitació electrònica dels procediments de contractació de l'Administració de la Generalitat i dels ens del sector públic que en depenen, i dels organismes independents i estatutaris de Catalunya, en els termes establerts en aquesta Ordre.
1.2 L'aplicació ha estat desenvolupada d'acord amb els estàndards de programació de la Generalitat de Catalunya i resideix en les instal·lacions del proveïdor de serveis d'aquesta.
2.1 Mitjançant el Gestor electrònic d'expedients de contractació (GEEC) els departaments de l'Administració de la Generalitat i els ens del sector públic que en depenen o s'hi vinculen, han de tramitar la totalitat de la seva contractació pública, amb independència de la tipologia d'expedients i dels procediments, formes i instruments utilitzats per a la seva adjudicació.
Igualment, els organismes independents i estatutaris que ho sol·licitin podran fer ús d'aquesta eina com a tramitadors dels seus expedients de contractació.
Resten excloses de l'obligació de tramitació a través del Gestor electrònic d'expedients de contractació (GEEC) les despeses que, per raó de la seva naturalesa i quantia i prèviament autoritzades pels òrgans competents, es tramiten en concepte de manament de pagament a justificar, d'acord amb la normativa que els és d'aplicació.
2.2 L'aplicació del Gestor electrònic d'expedients de contractació (GEEC) preveu la integració amb els sistemes econòmics i financers corporatius de la Generalitat de Catalunya.
El Gestor electrònic d'expedients de contractació (GEEC) utilitzarà la Plataforma d'interoperabilitat i col·laboració administrativa (PICA) per a la integració amb la resta de sistemes d'informació sempre que sigui possible i a mesura que la PICA vagi publicant els serveis.
Accés i contingut de l'aplicació
3.1 L'autenticació de les persones usuàries que accedeixen a l'aplicació es realitza a través del Gestor d'identitats i control d'accés a recursos corporatiu de la Generalitat (GICAR), amb qualsevol dels seus mecanismes d'identificació.
L'aplicació preveu l'accés al sistema per a totes les unitats implicades en la gestió dels expedients de contractació: òrgans de contractació, unitats de contractació, unitats promotores, assessories jurídiques, unitats de documentació i arxiu.
També tenen accés a la consulta dels expedients les altres persones usuàries que participen en la tramitació, com les de les gestions econòmiques, de la Intervenció o d'estaments directius, a través del mòdul del Visor.
L'autenticació dels usuaris al mòdul del Visor també es fa a través del Gestor d'identitats i control d'accés a recursos corporatiu de la Generalitat (GICAR).
3.2 L'aplicació del Gestor electrònic d'expedients de contractació (GEEC ) consta actualment dels mòduls següents:
Mòdul bàsic de gestió i de seguiment d'expedients, amb les funcionalitats següents:
- Inici de l'expedient de contractació per part de la unitat promotora.
- Tramitació de l'expedient de contractació a través d'una bústia de tramitació, fins a la fase d'execució.
- Annexió i generació de documents a partir de plantilles preestablertes i personalitzables per a cada entitat.
Signatura i còpia autèntica dels documents a través d'integració amb les eines corporatives.
- Arbre de tramitació interactiu, que mostra les fases, tràmits i tasques per les quals ha passat o ha de passar l'expedient, amb l'opció de consultar l'històric que mostra les traces de totes les accions realitzades (tant d'usuari com d'integracions de sistemes).
- Tramitació de les actuacions dels contractes en la seva fase d'execució a través d'una bústia de tramitació, així com de la resolució i liquidació del contracte.
- Consulta de l'expedient (dades, tramitació i documentació).
- Alertes i avisos sobre el procés de tramitació.
- Emissió d'informes operatius.
- Classificació arxivística dels documents d'acord amb el perfil de l'Arxiu electrònic segur i tramitació administrativa (ARESTA) i generació del fitxer d'arxiu de l'expedient.
- Tramitació excepcional i massiva.
- Exportació d'informació per ser carregada en quadres de control o eines d'anàlisi d'informació pròpies de les entitats o la Intervenció General.
Mòdul de Visor de l'expedient, per a persones no usuàries de l'eina de tramitació que han d'accedir a l'expedient.
Les persones usuàries de gestió econòmica i d'Intervenció fan ús d'aquest mòdul per fer les tasques de generació i fiscalització d'apunts comptables.
En concret, aquest mòdul disposa de les funcionalitats següents:
- Consulta de les dades bàsiques, tramitació i documentació de l'expedient.
- Funcions d'exportació d'un expedient per a la seva posterior remissió.
Aquests dos mòduls podran incorporar noves funcionalitats al seu funcionament actual per tal de millorar-ne l'ús.
També es podran incorporar altres mòduls que permetin la tramitació de noves necessitats que sorgeixin.
Integracions amb altres sistemes d'informació
4.1 El Gestor electrònic d'expedients de contractació (GEEC) preveu la integració amb les aplicacions corporatives de la Generalitat de Catalunya i els sistemes d'informació d'altres administracions vinculades al procés de contractació pública següents:
- Sistema econòmic financer corporatiu de la Generalitat de Catalunya (GECAT i Pangea).
- eFact (Punt General d'entrada de factures electròniques) del Consorci AOC per a la gestió de les factures electròniques.
- Registre electrònic d'empreses licitadores i classificades.
- Mòdul corporatiu de digitalització i còpia autèntica (eCopia).
- GICAR (Gestor d'identitats i control d'accés a recursos), per a l'autenticació de persones usuàries.
- PSIS (Plataforma de serveis d'identificació i signatura), del Consorci AOC, per a la validació de signatures.
- iArxiu (Plataforma d'arxiu de documents electrònics del Consorci AOC), per a l'arxivat dels expedients.
- Plataforma de Serveis de Contractació Pública.
- Eina recepció d'ofertes de Sobre digital.
- Plataforma de notificacions electròniques.
- Agència Estatal d'Administració Tributària.
- Agència Tributària de Catalunya (G ).
- Antivirus corporatiu de la Generalitat de Catalunya, per detectar possibles infeccions en la documentació dels expedients.
- Sistema corporatiu de compres i agregació de la demanda.
- Tresoreria de la Generalitat de Catalunya (GECAT), quan estigui disponible per part de Tresoreria.
4.2 El Gestor electrònic d'expedients de contractació (GEEC) anirà incorporant les darreres versions de les eines amb les quals s'integra a mesura que estiguin disponibles i d'acord amb les actualitzacions que es vagin efectuant de l'eina.
Així mateix, es podrà integrar amb les noves eines corporatives que es desenvolupin i resultin d'utilitat en la tramitació d'expedients de contractació.
4.3 El Gestor electrònic d'expedients de contractació (GEEC) preveu la integració amb les aplicacions departamentals o pròpies dels ens públics, següents:
Signatura electrònica i mesures de seguretat
5.1 La signatura de documents des del Gestor electrònic d'expedients de contractació (GEEC) es realitza a través de la integració amb el servei corporatiu del porta-signatures.
La validació de les signatures dels documents externs incorporats al sistema es realitza a través de la Plataforma de serveis d'identificació i signatura de l'AOC (PSIS).
5.2 Per a la comunicació, tant entre les persones usuàries i l'aplicació com entre l'aplicació i altres sistemes d'informació amb els quals s'integra, s'utilitza un protocol segur d'encriptació SSL, que garanteix la confidencialitat de la informació amb autenticació certificada de les dues parts.
En el cas de comunicació amb sistemes d'informació externs a la Generalitat s'utilitzarà, com a mesura addicional, un certificat d'aplicació proporcionat per l'AOC per garantir la identitat del sistema.
D'acord amb el que disposa l'Ordre VEH/6/2019, de 15 de gener, de comptabilitat de la Generalitat de Catalunya, els documents comptables queden substituïts per les anotacions comptables informàtiques generades pel Gestor electrònic d'expedients de contractació (GEEC) en el sistema corporatiu de la comptabilitat (GECAT).
En aquest sentit, els actes administratius emesos en el Gestor electrònic d'expedients de contractació (GEEC) dels quals deriven la reserva de crèdit pressupostari i l'autorització, disposició i obligació de la despesa, impliquen l'autorització i proposta dels òrgans competents per a la comptabilització de les despeses en el sistema corporatiu de la comptabilitat GECAT.
Es deroga l'Ordre ECF/193/2008, de 29 d'abril, per la qual s'aprova l'aplicació del Gestor electrònic d'expedients de contractació (GEEC).
Aquesta Ordre entrarà en vigor als vint dies de la seva publicació al Diari Oficial de la Generalitat de Catalunya.
Barcelona, 21 de setembre de 2020